רוג'ר פנרוז

רוג'ר פנרוז (באנגלית: Roger Penrose; נולד ב-8 באוגוסט 1931) הוא מתמטיקאי, פיזיקאי ופילוסוף בריטי, ממוצא יהודי, פרופסור אמריטוס למתמטיקה במכון המתמטי של אוניברסיטת אוקספורד. פנרוז זכה להערכה בעיקר בשל עבודתו בפיזיקה מתמטית ובמיוחד בשל תרומותיו לתורת היחסות הכללית ולקוסמולוגיה. זכה בפרס נובל לפיזיקה לשנת 2020, אותו חלק עם ריינהרד גנצל ואנדריאה גז.

 קורות חיים 
פנרוז נולד בקולצ'סטר, באסקס שבאנגליה, למדען  ולרופאה מרגרט ליטס. סבו מצד אביו היה ג'יימס דויל פנרוז , צייר אירי, וסבתו מצד אביו הייתה אליזבת ג'וזפין, בתו של אלכסנדר פקובר. סבו מצד אמו היה ג'ון ברספורד ליטס , מראשוני מדע הביוכימיה, בנו של הכומר סטנלי ליטס , פרופסור לעברית בקינגס קולג' לונדון, וסבתו מצד אמו הייתה סוניה נתנזון, פסנתרנית יהודיה מרוסיה, שהפכה לסופרג'יסטית ידועה בקנדה, סגנית נשיאת מועצת הנשים של טורונטו. אחיו הבכור של רוג'ר פנרוז הוא הפיזיקאי התאורטי אוליבר פנרוז, ושני אחיו הצעירים יותר הם רב-אמן בשחמט ג'ונתן פנרוז  והגנטיקאית .

זמן קצר לפני מלחמת העולם השנייה עבר פנרוז עם משפחתו ללונדון שבפרובינציית אונטריו בקנדה, בקרבת הורי אימו והמשפחה שהתה שם במשך כל המלחמה. בתום המלחמה חזרה המשפחה לאנגליה, ופנרוז למד בתיכון של יוניברסיטי קולג' לונדון.

קיבל תואר ראשון במתמטיקה מיוניברסיטי קולג' לונדון (UCL). התחיל לימודי מחקר בהנחייתו של ויליאם הודג' . לאחר שנה החליף מנחה, ובשנת 1958 קיבל תואר דוקטור למתמטיקה מסנט ג'ון קולג' של אוניברסיטת קיימברידג', על עבודה שכותרתה "Tensor Methods in Algebraic Geometry" שנעשתה בהנחייתו של ג'ון ארתור טוד . הוא קיבל מלגת מחקר מנאט"ו, שבאמצעותה שהה בשנים 1959–1961 בארצות הברית, תחילה באוניברסיטת פרינסטון ואחר כך באוניברסיטת סירקיוז. בשנים 1961–1963 היה עמית מחקר בקינגס קולג' לונדון, ולאחר מכן היה במשך שנה פרופסור אורח באוניברסיטת טקסס באוסטין.

בשנת 1964 הצטרף לסגל האקדמי של בירקבק, אוניברסיטת לונדון, ושם, בהשפעת הקוסמולוג דניס סיאמה, מוקד העניין שלו עבר ממתמטיקה לאסטרופיזיקה. בשנת 1967 הציג את תורת הטוויסטור , שהפכה לענף בפיזיקה מתמטית. עסק במחקר בתחום סינגולריות כבידתית ובפרט בסינגולריות כבידתית עירומה.

בשנת 1973 מונה לפרופסור באוניברסיטת אוקספורד, ושימש במשרה זו עד לפרישתו כפרופסור אמריטוס בשנת 1998. בשנים 1983–1987 נמנה עם סגל אוניברסיטת רייס ביוסטון, טקסס.

פנרוז ידוע באהבתו לשעשועים מתמטיים. בעקבות ביקור בתערוכה של יצירות הצייר מאוריץ קורנליס אשר בשנת 1954 המציא פנרוז אשליות כמו גרם המדרגות שבו ניתן לרדת ולרדת ולחזור לאותו מקום, וכן את משולש פנרוז. הוא שלח את הרעיונות הללו לאֶשֶר, שהפך אותם להדפסים הנודעים שלו "עולים ויורדים" ו"מפל מים".

כיוון נוסף בו הייתה לפנרוז השפעה רבה הוא ריצופים של המישור. הוא הממציא של ריצוף פנרוז, ריצוף המבוסס על שתי צורות שבעזרתן ניתן לרצף את המישור בדרכים רבות, אך לא ניתן לבנות מהן ריצוף מחזורי של המישור. ריצוף זה עורר עניין רב לאחר שהופיע בינואר 1977 בטור "Mathematical Games" של מרטין גרדנר, בירחון "סיינטיפיק אמריקן". לימים התגלה כי הדבר קורה בטבע בגבישים כמו-מחזוריים שהתגלו על ידי דן שכטמן.

ספריו
מדע פופולרי
 פנרוז הוא גם פילוסוף, וספרו The Emperor's New Mind: Concerning Computers, Minds and The Laws of Physics , שיצא לאור בשנת 1989 ועוסק בתודעה, במדע ובפילוסופיה זכה להצלחה מסחרית רבה.
 בשנת 1994 יצא לאור ספרו Shadows of the Mind: A Search for the Missing Science of Consciousness , שהוא המשך לספרו הקודם.
 בשנת 2004 יצא לאור ספרו The Road to Reality: A Complete Guide to the Laws of the Universe , העוסק בפיזיקה מודרנית. הספר מתאר את המודל הסטנדרטי של פיזיקת החלקיקים, דן בתורת היחסות הכללית ובמכניקת הקוונטים, ובוחן את האפשרות לאיחוד של שתי תאוריות אלה.
 בשנת 2010 יצא לאור ספרו Cycles of Time: An Extraordinary New View of the Universe . הספר מציג את המודל קוסמולוגיה מחזורית קונפורמית  של פנרוז, שהוא הרחבה של תורת היחסות הכללית, אך מנוגד לתורת המיתרים ולתאוריית האינפלציה הקוסמית.
 בספטמבר 2016 יצא לאור ספרו Fashion, Faith, and Fantasy in the New Physics of the Universe , המבוסס על הרצאות שנתן פנרוז באוניברסיטת פרינסטון בשנת 2003.
 Stephen Hawking and Roger Penrose, The Nature of Space and Time, Princeton University Press, 1996,  (hardback),  (paperback)
 Roger Penrose, The Large, the Small, and the Human Mind, (with Abner Shimony, Nancy Cartwright, and Stephen Hawking), Cambridge University Press, 1997,  (hardback),  (paperback), Canto edition: 

ספרים אקדמיים
 Roger Penrose, Techniques of Differential Topology in Relativity, Society for Industrial & Applied Mathematics, 1972, 
Spinors and Space-Time: Volume 1, Two-Spinor Calculus and Relativistic Fields (with Wolfgang Rindler, 1987)  (paperback)
Spinors and Space-Time: Volume 2, Spinor and Twistor Methods in Space-Time Geometry (with Wolfgang Rindler, 1988) (reprint),  (paperback)

הוקרה
 ב-1975 זכה במדליית אדינגטון יחד עם סטיבן הוקינג.
 ב-1985 זכה במדליה המלכותית.
 ב-1988 זכה בפרס וולף בפיזיקה יחד עם הוקינג.
 ב-1989 זכה בפרס דיראק.
 ב-1990 זכה במדליית אלברט איינשטיין.
 ב-2004 זכה במדליית דה מורגן.
 ב-2008 זכה במדליית קופלי.
 ב-2020 זכה בפרס נובל.
 אוניברסיטאות רבות העניקו לו תואר דוקטור לשם כבוד.
 הוא מחזיק בתארים חבר מסדר ההצטיינות, חבר החברה המלכותית ובשנת 1994 קיבל תואר אבירות על תרומתו למדע.

חיים אישיים
בשנת 1959 נישא לג'ואן איזבל ודג', ונולדו להם שלושה בנים. נישא בשנית לוונסה תומאס, ולהם בן אחד.

 גלריה 

ראו גם
 השערת הצנזורה הקוסמית
 מדרגות פנרוז
 משולש פנרוז
 אי-שוויונות פנרוז
 הנחת עקמומיות וייל
 דיאגרמת פנרוז

קישורים חיצוניים

 רוג'ר פנרוז באתר אוניברסיטת אוקספורד 
 האתר של מכון פנרוז 




 הערות שוליים 

קטגוריה:זוכי פרס נובל יהודים בריטים
קטגוריה:זוכי פרס נובל לפיזיקה
קטגוריה:זוכי פרס נובל לשנת 2020
קטגוריה:מתמטיקאים יהודים בריטים
קטגוריה:פיזיקאים יהודים בריטים
קטגוריה:פילוסופים יהודים בריטים
קטגוריה:סגל אוניברסיטת המדינה של פנסילבניה
קטגוריה:סגל אוניברסיטת אוקספורד
קטגוריה:סגל אוניברסיטת לונדון
קטגוריה:סגל קינגס קולג' לונדון
קטגוריה:סגל אוניברסיטת רייס
קטגוריה:אבירים בריטים
קטגוריה:עמיתים יהודים בחברה המלכותית
קטגוריה:יהודים חברי האקדמיה הלאומית למדעים של ארצות הברית
קטגוריה:חברים במסדר ההצטיינות
קטגוריה:זוכי פרס וולף לפיזיקה
קטגוריה:זוכי מדליית קופלי
קטגוריה:זוכי המדליה המלכותית
קטגוריה:זוכי מדליית אלברט איינשטיין
קטגוריה:זוכי מדליית דה מורגן
קטגוריה:זוכי פרס דני היינמן לפיזיקה מתמטית
קטגוריה:מקבלי תואר דוקטור לשם כבוד מאוניברסיטת לוון
קטגוריה:מקבלי עיטור מסדר ההצטיינות של הרפובליקה של פולין
קטגוריה:חברי האקדמיה אירופיאה
קטגוריה:בריטים שנולדו ב-1931
קטגוריה:מרצי גיפורד